ธปท.เข้มขายประกันผ่านแบงก์
ธปท.รับปากคุมเข้มแบงก์ขายประกันแก้ปัญหาประชาชนร้องเรียน
2 ธ.ค. 2558

ธปท.รับปากคุมเข้มแบงก์ขายประกันแก้ปัญหาประชาชนร้องเรียน 
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยภายหลังการประชุมร่วมกับธนาคารแห่งประเทศไทย (ธปท.) และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า ที่ประชุมได้ข้อสรุปร่วมกันว่าให้แต่ละหน่วยงานไปกำกับดูแลการขายประกันผ่านช่องทางธนาคารพาณิชย์ให้มีความเข้มงวดและปฏิบัติตามกฎหมายอย่างเคร่งครัด
ทั้งนี้ นายวิรไท สันติประภพ ผู้ว่าการ ธปท. ก็ยินดีและรับปากจะเข้าไปช่วยดูแลในส่วนของธนาคารพาณิชย์ให้ปฏิบัติตามกฎระเบียบให้เข้มงวดมากขึ้น โดยเฉพาะเรื่องของธรรมาภิบาลและจรรยาบรรณในการทำธุรกิจของแบงก์พาณิชย์ ขณะเดียวกัน ในส่วนของ คปภ.และ ก.ล.ต.ก็จะหารือกันอีกทีว่า ยังมีส่วนไหนที่เป็นอุปสรรคหรือต้องปรับปรุงกฎระเบียบให้มีความชัดเจนอีกบ้าง
“ปัจจุบันได้รับการร้องเรียนจากประชาชนเข้ามาเป็นจำนวนมาก ซึ่งในส่วนของ คปภ.ก็ได้สั่งการไปยังสำนัก คปภ.ทั่วประเทศแล้ว และอยู่ระหว่างจัดทำคู่มือการซื้อประกันผ่านธนาคารให้กับประชาชนได้ศึกษาให้เข้าใจโดยเฉพาะ” นายสุทธิพล กล่าว
นายสุทธิพล กล่าวว่า เท่าที่ คปภ.ดูข้อกฎหมายและกฎระเบียบต่างๆ พบว่ายังไม่จำเป็นต้องเปลี่ยนแปลงแก้ไขอะไร แต่ปัญหาที่เกิดขึ้นเป็นผลมาจากประชาชนที่ซื้อประกันยังไม่มีความเข้าใจเพียงพอกับการซื้อประกันผ่านธนาคาร ไม่ใช่การฝากเงิน ไม่ใช่การออมทรัพย์ แต่เป็นการซื้อหลักประกันในชีวิต ซึ่งต่อไปก็ต้องทำควบคู่กันไปทั้งการสร้างความเข้าใจให้กับประชาชน และการบังคับใช้กฎหมายให้มีประสิทธิภาพ
“ขณะนี้ยังได้สั่งการให้เจ้าหน้าที่รีบดำเนินการในส่วนของปัญหาการซื้อประกันอาวุโสโอเคที่มีการแชร์กันผ่านอินเทอร์เน็ตให้เรียบร้อยโดยเร็วที่สุด ซึ่งอยู่ระหว่างประสานงานกับผู้รับผลประโยชน์และตัวแทนที่อยู่ในต่างจังหวัดทั้งคู่ แต่ไม่ว่าผลสรุปจะออกมาเป็นอย่างไร แสดงให้เห็นว่าประชาชนยังไม่มีความเข้าใจในการทำประกันชีวิตที่ดีพอ” เลขาธิการ คปภ. กล่าว